《商妇怨》
明代·周是修

作木莫作桑树枝，作女莫作商人妻。桑枝岁岁苦攀折，商妇人人感离别。

桑枝折尽犹解抽，人老岂有重苍头。神龙猛虎会可执，其奈夫婿心难留。

朔风吹江浪如屋，柁楼嘈嘈行色促。望杀苍天哀愤深，目断云山泪成掬。

何能化作樯头燕，到处飞飞得相见。何能化作帆上风，千里万里长相从。

父母嫁我非夙契，但云商人多赢利。门前宴集广舆马，篚筐聘来足珠翠。

岂知今日成参商，舆马珠翠看无光。月悬别恨秋宵永，花搅离思春昼长。

妾心岂学道傍柳，朝朝暮暮千人手。妾心岂学空中云，变易随时情何有。

妾心可似南山石，雨打霜侵只如昔。更看终岁不归来，化作南山一拳石。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。